แห่ออกกองทุนช้อนหุ้น
แห่ออกกองทุนช้อนหุ้นทิสโก้ตั้งเป้ากำไร8%8เดือนฝรั่งขายทั่วเอเชียเมินศก.ปึ้ก
24 พ.ค. 2555

แห่ออกกองทุนช้อนหุ้นทิสโก้ตั้งเป้ากำไร8%8เดือนฝรั่งขายทั่วเอเชียเมินศก.ปึ้ก
บลจ.ฉวยจังหวะหุ้นดิ่ง ตั้งกองทุนซื้อ “ทิสโก้” ตั้งเป้า 8% ใน 8 เดือน “กรุงไทย” ใกล้คลอด “แอสเซทพลัส” เป้า 20% ใน 18 เดือน
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลัก ทรัพย์จัดการกองทุน (บลจ.) ทิสโก้ เปิดเผยว่า บริษัทได้เปิดขายกองทุนเปิด ทิสโก้ ไทย อิควิตี้ ทริกเกอร์ 8% # 4 ซึ่งเป็นกองทาร์เก็ตฟันด์ที่เน้นลงทุนในหุ้นไทยที่มีปัจจัยพื้นฐาน ดี โดยตั้งเป้าหมายผลตอบแทนไว้ที่ 8% เสนอขายครั้งเดียวระหว่างวันที่ 24-30 พ.ค. 2555 มูลค่าซื้อขั้นต่ำ 2 หมื่นบาท
กองทุนมีมูลค่าโครงการ 1,000 ล้านบาท มีอายุประมาณ 8 เดือน หรือสามารถเลิกกองทุนก่อนครบกำหนดอายุโครงการ หากสามารถสร้างผลตอบแทนได้ถึง 8% หรือมูลค่าสินทรัพย์สุทธิ (NAV) มีมูลค่ามากกว่าหรือเท่ากับ 10.90 บาท โดยบริษัทจัดการจะรับซื้อคืนหน่วยลงทุนโดยอัตโนมัติทั้งหมดในวันทำการที่ 5 นับตั้งแต่วันถัดจากวันที่กองทุนสร้างผลตอบแทนถึง 8%
ด้าน TISCO Wealth มองว่าหุ้นไทยที่ปรับฐานลงในรอบนี้มาจากนักลงทุนต่างชาติเทขายหุ้นในภูมิภาคเอเชียอย่างหนัก แต่เป็นโอกาสที่ดีสำหรับนักลงทุนไทยที่จะเข้าลงทุนเพิ่ม เนื่องจากราคาหุ้นที่ปรับตัวลดลงไม่เกี่ยวกับปัจจัยพื้นฐานของไทย ซึ่งเศรษฐกิจกำลังขยายตัวอยู่ในระดับที่แข็งแกร่ง ประกอบกับผลประกอบการของบริษัทจดทะเบียนก็ยังมีการเติบโตที่สูง 
สำหรับกลยุทธ์การลงทุนที่แนะนำ คือ เข้าลงทุน เนื่องจากดัชนีหุ้นได้ปรับฐานลงมาอยู่ที่กว่า 1,150 จุด โดยมองดัชนีเป้าหมายของปีนี้ที่ระดับ 1,300 จุด มีส่วนต่างอีกประมาณ 13% จากปัจจัยบวกด้านความเข้มแข็งทางเศรษฐกิจของไทย โดยธนาคารแห่งประเทศไทย (ธปท.) ได้ปรับเพิ่มอัตราการขยายตัวทางเศรษฐกิจของไทยปี 2555 จากระดับ 5.7% เป็น 6% โดยคาดว่าภาวะเศรษฐกิจจะขยายตัวเต็มศักยภาพในช่วงไตรมาส 3-4 รวมถึงอัตราการขยายตัวของผลประกอบการของบริษัทจดทะเบียนไทยในระดับ 25% สูงกว่าค่าเฉลี่ยของภูมิภาคที่ระดับ 11.8%
นอกจาก บลจ.ทิสโก้ แล้ว ยังมี บลจ.กรุงไทย ที่มีแผนออกกองทุนทาร์เก็ตฟันด์ลงทุนหุ้นไทยเช่นกัน จากเมื่อเร็วๆ นี้ บลจ.แอสเซทพลัส ได้เปิดตัวกองทุนเปิด แอสเซทพลัส ไพร์ม (ASP-PRIME) เสนอขายตั้งแต่วันที่ 21-30 พ.ค.นี้ โดยจดทะเบียนเป็นกองทุนผสม เน้นลงทุนหุ้นไทยพื้นฐานดีและมีศักยภาพเติบโต ตั้งเป้าผลตอบแทนประมาณ 20% ภายใน 18 เดือน โดยการทยอยรับซื้อคืนหน่วยลงทุนอัตโนมัติ